**Հ Ի Մ Ն Ա Վ Ո Ր Ո Ւ Մ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2010 ԹՎԱԿԱՆԻ ՀՈԿՏԵՄԲԵՐԻ 21-Ի N 1499-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

1. **Ընթացիկ իրավիճակը և իրավական ակտի ընդունման անհրաժեշտությունը**

Ներկայումս Սննդամթերքի անվտանգության տեսչական մարմնի կողմից իրականացվող պետական վերահսկողության արդյունքում արձանագրվել է, որ զգալի դեպքերում պիտակը տրամադրվում է N 5 ձևի անասնաբուժական վկայականի պիտակի վրա։ Մասնավորապես՝ սպանդանոցը կենդանական ծագման մթերքի համար մատակարարին տրամադրում է N 5 ձևի անասնաբուժական վկայական, մատակարարը իրացման կազմակերպությանը տրամադրում է պիտակ, իսկ իրացման կազմակերպությունը հանրային սննդի ծառայություն մատուցողին պիտակի հիման վրա կրկին տրամադրում է պիտակ։ Արդյունքում ստացվում է պիտակի պիտակի տրամադրում, որը ներկա կարգավորումներով անվերահսկելի գործընթաց է դառնում։

Առաջարկվում է ներդնել պիտակի պիտակի տրամադրման համակարգ, որի միջոցով հնարավոր կլինի նույնականացնել իրացվող կենդանական ծագման մթերքը։

Նախագծով առաջարկվում է կատարել նաև տեխնիկական վրիպակի ուղղում, քանի որ օրենսդրությամբ սահմանված չէ անասնաբուժական տեսչական մարմին ձևակերպումը, այլ Հայաստանի Հանրապետության կառավարության 2010 թվականի հոկտեմբերի 21-ի N 1499-Ն որոշման մեջ անհրաժեշտ է նշել անասնաբուժական ծառայություն եզրույթը։

Միաժամանակ «Սննդամթերքի անվատանգության պռտական վերահսկողության մասին» օրենքի 13-րդ 1․1-ին մասի համաձայն՝ սահմանային հսկիչ կետերում սահմանային պետական վերահսկողություն իրականացնում են մաքսային մարմինները։ Հայաստանի Հանրապետության վարչապետի համապատասխան որոշմամբ փոփոխություններ են կատարվել Սննդամթերքի անվտանգության տեսչական մարմնի կանոնադրությունում, որ արդյունքում անվանափոխվել են սահմանային պետական վերահսկողություն իրականացնող 5 տարածքային մարմինները։ Արդյունքում անհրաժեշտություն է առաջացել համապատասխան փոփոխություններ կատարել նաև Հայաստանի Հանրապետության կառավարության 2010 թվականի հոկտեմբերի 21-ի N 1499-Ն որոշման մեջ։

**2**. **Առաջարկվող կարգավորման բնույթը**

Նախագծով առաջարկվում է իրացման կազմակերպությունների համար ներդնել պիտակի պիտակի տրամադրման համակարգ։

**3.Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է ՀՀ վարչապետի աշխատակազմի տեսչական մարմինների աշխատանքների համակարգման գրասենյակի և Սննդամթերքի անվտանգության տեսչական մարմնի կողմից։

**4. Ակնկալվող արդյունքը**

Նախագծի ընդունման արդյունքում հնարավոր կլինի վերահսկել N 5 ձևի անասնաբուժական վկայականի պիտակներով իրացվող կենդանական ծագման մթերքի շրջանառությունը։

**5. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

 Նախագիծը վերոնշյալ փաստաթղթերի հետ փոխկապակցված չէ։

**6. Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխության մասին.**

Նախագծի ընդունման կապակցությամբ լրացուցիչ ֆինանսական միջոցների անհրաժեշտություն չկա, պետական և տեղական ինքնակառավարման մարմինների բյուջեներում ծախսերի և եկամուտների էական ավելացում և նվազեցում չի նախատեսվում:

**7. Նախագծի ընդունման առնչությամբ ընդունվելիք այլ իրավական ակտերի կամ դրանց ընդունման անհրաժեշտության բացակայության մասին տեղեկանք.**

Նախագծի ընդունումը չի առաջացնում այլ իրավական ակտի ընդունում կամ դրանցում փոփոխոխություններ կատարելու անհրաժեշտություն: